Η επίδραση της χορήγησης αντιβιοτικών στην πώρωση των καταγμάτων
Authors: Χριστοδούλου Παύλος 
Published: January 2014

Η συχνότητα εμφάνισης καταγμάτων αυξάνει τις τελευταίες δεκαετίες προοδευτικά για διάφορους λόγους, ένας από τους σημαντικότερους των οποίων είναι η αύξηση του μέσου όρου επιβίωσης του ανθρώπου, αλλά και η αύξηση των τροχαίων και εργατικών ατυχημάτων, σε ένα υπόστρωμα προοδευτικά αυξανόμενων περιστατικών οστεοπόρωσης. Δυστυχώς, πολλές από τις περιπτώσεις καταγμάτων πρέπει να αντιμετωπίζονται χειρουργικά και οι ασθενείς να λάβουν περιεγχειρητική χημειοπροφύλαξη για την αποφυγή φλεγμονής του εγχειρητικού τραύματος. Από τα ευρέως χρησιμοποιούμενα αντιβιοτικά στην ορθοπαιδική είναι η σιπροφλοξασίνη, για τη χρησιμοποίηση της οποίας υπάρχουν λίγα αρνητικά σημεία. Από τα σημαντικότερα μειονεκτήματά της είναι η αναφερόμενη βιβλιογραφικά βλαπτική επίδραση στο χονδροκύτταρο, η οποία μπορεί να έχει επίδραση τόσο στον αρθρικό χόνδρο, όσο και στο μηχανισμό πώρωσης του κατάγματος. Η βλαπτική επίδραση της σιπροφλοξασίνης στο χονδροκύτταρο υποστηρίζεται ότι αναστέλλεται in vitro με τη χορήγηση Mg, χωρίς όμως αυτό να έχει μελετηθεί in vivo. H έρευνά μας αυτή σχεδιάσθηκε για να μελετηθεί η ενδεχόμενη επίδραση της χορήγησης σιπροφλοξασίνης στο χονδροκύτταρο και κατ’ επέκταση στον πώρο ενός κατάγματος και στη συνέχεια η δυνατότητα αναστολής της ενδεχόμενης βλαπτικής δράσης της κινολόνης με τη συγχορήγηση Μαγνησίου (Μg). Το υλικό της μελέτης αποτέλεσαν 18 λευκοί θηλυκοί κόνικλοι Νέας Ζηλανδίας, μέσης ηλικίας 1 έτους και μέσου σωματικού βάρους 5 kgr ± 500 gr. Τα ζώα χωρίσθηκαν σε τρεις ομάδες (Α, Β, Γ) των 6 κονίκλων η κάθε μία. Σε όλα τα πειραματόζωα διανοίχθηκε αγωγός διαμέτρου 2 χιλ. σε απόσταση 2 εκατ. κάτω από το αριστερό ωλέκρανο. Στην ομάδα Β χορηγήθηκε μετεγχειρητικά επί 6 εβδομάδες σιπροφλοξασίνη, ενώ στην ομάδα Γ χορηγήθηκε σιπροφλοξασίνη και Mg. H ομάδα Α αποτέλεσε την ομάδα ελέγχου. Σύμφωνα με το πρωτόκολλο της μελέτης τα ζώα θυσιάσθηκαν μετά τη συμπλήρωση 6 εβδομάδων χορήγησης σιπροφλοξασίνης και σιπροφλοξασίνης με Mg. Τη θυσία κάθε πειραματοζώου ακολουθούσε παρασκευή των χειρουργημένων ωλενών και στη συνέχεια μικροβιολογικός, ακτινολογικός, ιστοπαθολογικός και εμβιομηχανικός έλεγχός τους. Ο εμβιομηχανικός έλεγχος αντοχής των οστών στην κάμψη πραγματοποιήθηκε στο Εργαστήριο Εργαλειομηχανών και Διαμορφωτικής Μηχανολογίας της Πολυτεχνικής Σχολής Θεσ/νίκης (ΕΕΔΜ) με μηχάνημα (Προκρούστης) που σχεδιάσθηκε ειδικά για την μελέτη μας αυτή. Από τη μελέτη και τη στατιστική ανάλυση των αποτελεσμάτων της έρευνάς μας, με τη χορήγηση ενροφλοξασίνης, η οποία ως γνωστόν μεταβολίζεται in vivo σε σιπροφλοξασίνη, φαίνεται ότι η επίδραση της τελευταίας στον πώρο που δημιουργήθηκε δεν ήταν η αναμενόμενη σύμφωνα με τα βιβλιογραφικά δεδομένα. Αντίθετα, παρατηρήθηκε ότι η δύναμη η αναγκαία για τη θραύση του οστού στην περιοχή διάνοιξης του αγωγού ήταν μεγαλύτερη στην ομάδα των πειραματοζώων χορήγησης σιπροφλοξασίνης, από ό,τι στην ομάδα των ζώων στα οποία δεν χορηγούνταν. Φαίνεται δηλαδή ότι η χορήγηση σιπροφλοξασίνης όχι μόνο δεν μειώνει, αλλά αντίθετα ενισχύει την αντοχή των οστών στην περιοχή διάνοιξης του αγωγού. Επίσης, από τα αποτελέσματα της έρευνάς μας φαίνεται ότι δεν προκύπτουν στατιστικώς σημαντικές διαφορές στις τιμές τόσο της δύναμης θραύσης όσο και της μετατόπισης θραύσης μεταξύ των ομάδων Β (σιπροφλοξασίνη) και Γ (σιπροφλοξασίνη και μαγνήσιο). Η συγχορήγηση μαγνησίου δε μεταβάλλει στατιστικώς σημαντικά ούτε τη δύναμη που απαιτείται για τη θραύση των οστών, ούτε για τη μετατόπιση θραύσης-πλαστικότητα οστών. Συμπερασματικά, από τη μελέτη μας διαπιστώνεται ότι δεν επηρεάζεται η ενδυνάμωση του πώρου από τη χορήγηση σιπροφλοξασίνης και ότι δεν υπάρχει σημαντική στατιστικώς διαφοροποίηση της συμπεριφοράς της σιπροφλοξασίνης με την συγχορήγηση Μg. Άλλωστε, από τα αποτελέσματα ελέγχου της ιστολογικής εξέλιξης του πώρου πλήρωσης του αγωγού δε διαπιστώθηκαν διαφορές ανάμεσα στα ζώα των τριών ομάδων. Το γεγονός αυτό ενισχύει την άποψη ότι δεν προκύπτει τουλάχιστον επιβάρυνση της πώρωσης από την χορήγηση σιπροφλοξασίνης χορηγούμενης σε θεραπευτικές δόσεις.